จังหวัดสิงห์บุรี สั่งปิดแคมป์คนงานก่อสร้าง  คลัสเตอร์แรงงานต่างด้าวติดเชื้อ 16 คน
คณะกรรมการโรคติดต่อจังหวัดสิงห์บุรี  มีมติสั่งปิดพื้นที่ไซต์งานและแคมป์คนงานก่อสร้างสถานีไฟฟ้าแรงสูงสิงห์บุรี ตั้งอยู่ในตำบลม่วงหมู่ อำเภอเมือง จังหวัดสิงห์บุรี ซึ่งอยู่ระหว่างจ้างบริษัทรับเหมาก่อสร้างมาทำการสร้างอาคารไฟฟ้าแรงสูงหลังใหม่ หลังจากที่พบวิศวกรควบคุมงานและคนงานชาวกัมพูชาติดเชื้อโควิด-19 รวมจำนวน 17 คน โดยวิศวกรและคนงานก่อสร้างที่ติดเชื้อเป็นคนงานของบริษัท ไทยเมเจอร์ บิลเดอร์ จำกัด  เป็นบริษัทจากต่างจังหวัด รับงานต่อมาจากอีกบริษัทหนึ่ง มาทำการก่อสร้างอาคารไฟฟ้าแรงสูง  มีผู้คนงานประมาณ 50 คน เป็นแรงงานต่างด้าว ประมาณ 35 คน วิศวกรที่ติดเชื้อเป็นชายอายุ  33 ปี ประวัติมีการเดินทางไปตรวจงานที่ต่างจังหวัดหลายครั้ง ส่วนคนงานที่ติดเชื้ออีก 16 คน  เป็นชาวกัมพูชาทั้งหมด ขณะนี้ผู้ติดเชื้อทั้งหมดได้เข้ารักษาตัวในโรงพยาบาลเป็นที่เรียบร้อยแล้ว ส่วนที่บริเวณไซต์งานและแคมป์คนงาน ยังคงมีคนงานก่อสร้างทั้งชาวไทยและชาวกัมพูชาเหลืออีก จำนวน 34 คน ทั้ง 34 ถือว่าเป็นผู้มีความเสี่ยงสูง ทางจังหวัดจึงได้สั่งปิดพื้นที่และประกาศให้เป็นพื้นที่กักกัน เป็น Local Quarantine ไม่ให้มีการเข้าออกพื้นที่ ตั้งแต่วันที่ 23  สิงหาคม 2564 ไปจนถึงวันที่ 5 กันยายน 2564 โดยในระหว่างนี้ก็จะให้เจ้าหน้าที่ อบต. อสม. และแพทย์ ไปดูแลและอำนวยความสะดวกแก่ผู้ที่กักตัวอยู่